  Майя Бывальцева Кылем арын Россиын шыр висёнэн черламъёс пӧлысь куиньмосэз Удмуртиын улӥсьёс луо. Со сярысь ивортӥз Роспотребнадзорлэн элькунъя управлениезлэн кивалтӥсез Наталья Матюшина. Приволжск федерал округысь улосвылъёсын черламъёс пӧлысь 50 процент палаез элькунамы улӥсьёс луо. «Элькунын шыр висёнэн черлан 2 сюрслэсь трос учыръёс пусъемын вал», — вераз Матюшина. 2017-тӥ арын улосвылын та висёнлэсь 8 адями кулӥз. Али Роспотрбенадзор через алон ужанрадлыкез дася. 2018-тӥ арлы ужпум — интывылъёсты шыръёслэсь тазатон ужъёсты ортчытон гинэ ӧвӧл, угось та висёнлэсь вакцина кылдытымтэ, озьы ик со ужлэсь пайдалыксэ чаклан Наталья МатюшинаОзьы ик А гепатитэн висисьёслэн лыдзы трос возиське. Кылем арын черламъёс 1 но ӝыны поллы ӧжытгес ке но луизы (302 адями), кунъя шоро-куспо лыдпусэз учкыса, Удмуртиын со бадӟымгес. Пневмониен висисьёс но элькунамы тросгес. 2017-тӥ арын 12 сюрслэсь трос адями солэсь курадӟиз, со пӧлысь 2,3 процентэз кулӥз. Пусъемын, соос грипплэсь но гемофильной инфекцилэсь прививка пуктымтэ вал шуыса. 62 адями эмъяськонние бер вазиськиз. Умоез сярысь ке, 2017-тӥ арын элькунын кызмак (корь), дифтерия, столбняк висёнъёс пусйымтэ вал, вераз Наталья Матюшина. Озьы ик Удмуртиысь туристъёс мукет кунъёсын паласькись висёнъёсын черлан учыръёс шараямтэ. Тодэ вайытом, азьвылгес ӧнерчиос веразы вал, 2017-тӥ арын шыр висёнэн черлан учыръёс Удмуртиын берло 10 ар ӵоже тужгес трос пусъемын шуыса. Тегъёс: Тазалык Роспотребнадзор висён Удмуртия Россия  